***Федерация Кенгаши Раёсатининг 2016 йил 8 февраль 2-07 “с”-сонли қарори***

**2016 йилда касаба уюшмаларининг акцияларини ташкил этиш**

**тўғрисида**

Ўзбекистон касаба уюшмалари Федерациясининг VII Қурултойида тасдиқланган “Ўзбекистон касаба уюшмалари Федерацияси фаолиятининг
2016-2020 йилларга мўлжалланган стратегик йўналишлари”да касаба уюшмалари фаолиятининг йўналишларидан бири – кучли ҳамда самарали ижтимоий ҳимоя, меҳнаткашларнинг, шу жумладан аҳолининг заиф қатламларини қўллаб-қувватлаш эканлиги белгилаб берилди.

Ўзбекистон касаба уюшмалариФедерацияси ва унга аъзо ташкилотлар томонидан аҳолининг турли қатламларини моддий ва маънавий қўллаб-қувватлашга қаратилган инсонпарварлик ишларини амалга ошириш, улар ўртасида юртимизда шаклланган азалий қадриятларнинг мазмун-моҳиятини тарғиб қилишга қаратилган аниқ мақсадга йўналтирилган ижтимоий акцияларни ўтказиш тизимли йўлга қўйилган.

Хусусан, 2015 йилда “Касаба уюшмалари – болаларга” акцияси доирасида чекка туманлардаги қишлоқ мактабларининг 1-синф ўқувчилари, “Мурувват” ва “Меҳрибонлик” уйлари, махсус мактаб-интернатлар тарбияланувчиларига касаба уюшмаларининг 297,0 млн. сўмлик совғалари берилди.

 “Касаба уюшмалари – талабаларга” акциясида белгиланган тадбирларга кўра 300 нафар иқтидорли, эҳтиёжманд оилалардан бўлган олий ва ўрта махсус ўқув юртларининг ўқувчи-талабалари 213 млн. 120 минг сўмлик касаба уюшмасининг стипендияси билан тақдирланди.

“Касаба уюшмалари – хотин-қизларга” акцияси доирасида турли соҳаларда самарали фаолият юритаётган илғор ва фаол хотин-қизларни рағбатлантириш, аёллар ўртасида турли тадбирлар, кўрик-танловлар ва спорт мусобақалари ташкил этиш, эҳтиёжманд оилалардан бўлган аёлларни моддий қўллаб-қувватлаш ишларига 495,9 млн. сўм сарфланди.

Ватан ҳимоячилари куни, Хотира ва қадрлаш куни, Мустақиллик байрами, Конституция қабул қилинган кун муносабати билан ташкил этилган “Касаба уюшмалари – харбийларга” акцияси доирасидаги тадбирларда ҳарбий хизматчиларни рағбатлантириш, мустақилликни ҳимоя қилишда хизмат бурчини бажариш вақтида вафот этган ҳарбийларнинг оила аъзоларига манзилли ёрдам кўрсатиш, ҳарбий қисмларни қимматбаҳо совғалар билан тақдирлашга 174,4 млн. сўм маблағ йўналтирилди.

“Касаба уюшмалари – фахрийларга” акцияси доирасида 1941-1945 йиллардаги уруш қатнашчиларининг ҳар бирига пул мукофоти, кексалар яшаётган хонадонларга электр маиший-техник жиҳозлар, кекса ва ногиронларга ёрдамчи реабилитация воситалари билан таъминлаш, “Саховат” ва “Мурувват” уйларида яшовчиларни моддий ва маънавий қўллаб-қувватлаш ишларига 2 млрд. 874 млн. 600 минг сўм маблағ сарфланди. Шунингдек, 5 090 нафар кексаларнинг Тошкент, Самарқанд, Бухоро, Хива, Қўқон, Шахрисабз каби тарихий шаҳарларга саёҳатлари, 6 753 минг кексалар ва меҳнат фахрийларининг театр ва концертларга ташрифи ташкил этилди ва бу мақсадларга касаба уюшмалари томонидан 665,8 млн.сўм маблағ йўналтирилди.

Ушбу йўналишдаги ишларни узвий давом эттириш, шунингдек мамлакатимизда жисмонан ва маънан соғлом, ҳар томонлама етук, баркамол ёшларни тарбиялаш, хотин-қизларга эътибор ва ғамхўрлик кўрсатиш, уларнинг оғирини енгил қилиш, кексаларимизни, фахрийларимизни ҳар томонлама қадрлаш ҳамда ҳарбий хизматчилар ва уларнинг оила аъзоларини ижтимоий-иқтисодий қўллаб-қувватлаш мақсадида Ўзбекистон касаба уюшмалари Федерацияси Кенгашининг Раёсати **қарор қилади:**

**1.** Касаба уюшмалари томонидан ташкил этилган акциялар доирасида
2015 йилда амалга оширилган ишлар ҳақидаги маълумот ахборот учун қабул қилинсин *(1-илова).*

**2.** Касаба уюшмаларининг акциялар доирасида 2016 йилда белгиланган тадбирлари маъқуллансин *(2-илова).*

**3.** **Касаба уюшмалари Қорақалпоғистон Республикаси, вилоятлар ва Тошкент шаҳар ташкилотлари бирлашмалари, Республика кенгашлари, Федерация Кенгаши тасарруфидаги ташкилотлар ҳамда Федерация Кенгаши аппаратининг бўлимлари:**

ҳар бир акция доирасидаги тегишли топшириқларнинг бажарилишини таъминласин;

акция доирасида белгиланган тадбирларга аҳолининг ижтимоий заиф қатлами вакилларини жалб этишга эътибор қаратсин.

**4.** Федерация Кенгаши аппаратининг **Маданий-маърифий ва спорт ишлари бўлими** (Л.Холмуминова)га ушбу йўналишдаги ишларни йўналтириб ва мувофиқлаштириб бориш ҳамда акция доирасидаги тадбирларни жойларда ўтказилишига амалий ёрдам кўрсатиш вазифалари топширилсин.

**5.** Мазкур қарор ижросини назорат қилиб бориш Федерация Кенгаши раисининг ўринбосари Т.Тешабаев зиммасига юклатилсин.

 Ўзбекистон касаба уюшмалари

 Федерацияси Кенгаши раиси Т.Нарбаева

 *Ўзбекистон КУФК Раёсатининг*

*2016 йил 8 февралдаги 2-07 “с” -сонли*

 *қарорига 1-илова*

**Касаба уюшмалари томонидан ташкил этилган акциялар доирасида
2015 йилда амалга оширилган ишлар ҳақида**

**маълумот**

Жисмонан ва маънавий соғлом, ҳар томонлама етук, баркамол ёшларни тарбиялаш, хотин-қизларга эътибор ва ғамхўрлик кўрсатиш, уларнинг оғирини енгил қилиш, кексаларни ҳар томонлама эъзозлаш ҳамда ҳарбий хизматчилар ва уларнинг оила аъзоларини ижтимоий-иқтисодий қўллаб-қувватлаш мақсадида “Касаба уюшмалари – болаларга”, “Касаба уюшмалари – талабаларга”, “Касаба уюшмалари – хотин-қизларга”, “Касаба уюшмалари – фахрийларга”, “Касаба уюшмалари – ҳарбийларга” акциялари ҳар йили ўтказиб келинмоқда. Хусусан, 2015 йилда ҳам ушбу акциялар доирасида бир қатор тадбирлар амалга оширилди.

**“Касаба уюшмалари – болаларга”** акцияси доирасида Халқаро болаларни ҳимоя қилиш куни муносабати билан ўтказилган “Мурувват” ҳамда “Меҳрибонлик” уйлари – касаба уюшмалари эътиборида” тадбири доирасида 13 та “Меҳрибонлик” уйларига касаба уюшмаларининг қарийб 20,0 млн. сўмликсовғалари (телевизор) топширилди.

Шунингдек, 7 585 нафар “Меҳрибонлик” уйлари тарбияланувчилари, эҳтиёжманд оилалар фарзандлари, иқтидорли ўқувчиларнинг жойлардаги музей, кўргазмаларга, ботаника, маданият ва истирохат боғларига, 2 471 нафарининг театр ва қўғирчоқ театрларига ташрифи уюштирилди. 2 минг нафар болаларга “Дельфин” сузиш ҳавзасига чипталар берилди. Бу мақсадлар учун 72,3 млн.сўм маблағ йўналтирилди.

Конституция байрами арафасида республиканинг турли ҳудудларидаги 36 та махсус мактаб-интернатга, 9 та ихтисослаштирилган касб-ҳунар коллежига, 5 та “Меҳрибонлик” уйларига 37 млн. сўмлик совғалар берилди.

Мустақиллик байрами ва Билимлар куни муносабати билан республиканинг чекка туман қишлоқ мактабларидаги 12 минг нафар 1-синф ўқувчиларига “Тозалик, озодалик – саломатлик гарови” тадбири ташкил этилиб, тадбир доирасида уларга 240 млн. сўмлик совғалар (санитар-гигиеник пакетлар) берилди.

 Ўзбекистон касаба уюшмалари Федерацияси Кенгаши томонидан бир қатор вазирлик ва идоралар билан хамкорликда ўтказилган “Болаларни ватанпарварлик руҳида тарбиялаш ва уларни маънавий баркамол инсонлар қилиб вояга етишига хизмат қиладиган болалар қўшиклари, шеърлар ва куйларини яратиш бўйича республика ижодий танлови” ғолиблари томонидан яратилган 50 дан ортиқ болалар қўшиқлари, 100 дан ортиқ шеърлар дискларга ёзилиб, барча оромгоҳларга таркатилди.

 Шунингдек, Халқ таълими вазирлиги, Низомий номидаги Давлат педагогика Университети билан хамкорликда “Ёзги болалар соғломлаштириш оромгоҳлари учун тадбирлар сценарийлари” қўлланмаси ишлаб чиқилиб, 1100 нусхада барча оромгоҳларга етказилди.

Мавсум давомида жойлардаги 1168 та оромгоҳларда 300 минг 372 нафар бола соғломлаштирилди. Мавсум давомида 261  та ихтисослашган оромгоҳ, яъни

интеллектуал ривожлантириш, меҳнат ва дам олиш, ҳарбий-спорт, экологик-биологик, ўлкашунослик, техник ижодкорлик, бадиий ижодиёт, ижтимоий мослашув оромгоҳлари фаолияти йўлга қўйилди.

Шунингдек, “Болаларни дам олдириш ва соғломлаштириш оромгоҳларини қуриш, реконструкция қилиш ва капитал таъмирлаш бўйича 2015 йилга мўлжалланган Манзилли дастур” асосида касаба уюшмалари томонидан “Хонжиза”, “Мирзо Улуғбек” оромгоҳларида реконструкция ишлари, “Чорчинор”, “Норин” оромгоҳларида қурилиш ишлари якунига етказилиб, фойдаланишга топширилди. Ушбу мақсадлар учун жами 34,0 млрд. сўм маблағ сарфланди.

Жорий йилнинг 8 сентябрь куни Тошкент шаҳридаги “Туркистон” санъат саройида “Болаларни ёзги дам олдириш ва соғломлаштириш ташкилотчиларининг V Республика Форуми” ўтказилди.

Жамоа шартномалари орқали 6 198 та корхонада 78 940 та оила фарзандларига жами 9 125,5 млн. сўмлик, шундан иш берувчи маблағларидан 8 506,7 млн. сўм, касаба уюшмаси маблағидан 618,8 млн. сўм) ўқув қуроллари олиб берилди.

 Шунингдек, бир қатор мутасадди ташкилотлар билан болалар ўртасида “Маҳаллам тарихини ўрганаман” кўрик-танлови, кураш бўйича “Маҳалламиз паҳлавонлари” республика турнири, “Футболимиз келажаги” ҳамда “Ёш қутқарувчи”, “Шунқорлар” мусобақалари ўтказишда ҳамкорлик қилинди.

**“Касаба уюшмалари – талабаларга”** акцияси доирасида республиканинг барча ҳудудларидаги олий ва ўрта маҳсус ўқув юртларида таҳсил олаётган
300 нафар эҳтиёжманд, иқтидорли талабаларга 213 млн. 120 минг сўмлик касаба уюшмаси стипендияси берилди.

Жамоа шартномалари орқали иш берувчилар ва касаба уюшмалари маблағлари ҳисобидан 674 та корхонада олий ўқув юртларида таҳсил олаётган
1 805 нафар иқтидорли, кам таъминланган ва чин етим талабаларга 5 074,2 млн. сўмлик контракт пуллари тўлаб берилди.

**“Касаба уюшмалари – хотин-қизларга”** акцияси доирасида, Халқаро хотин-қизлар куни муносабати билан барча корхона, ташкилот ва муассасаларда “Аёли қадрланган диёр”, “Аёл борки олам мунаввар”, “Аёл оила қўрғони ва чароғбони” каби мавзуларда маданий-маърифий тадбирлар, давра суҳбатлари ва учрашувлар ўтказилди. Фаол хотин-қизлар ва меҳнат фахрийлари бўлган аёллар касаба уюшмалари томонидан 436,7 млн. сўмлик совғалар билан рағбатлантирилди. Ижтимоий ҳимояга муҳтож хотин-қизларга 16,5 млн. сўмлик моддий ёрдам кўрсатилди.

Касаба уюшмалари тизимидаги сиҳатгоҳларда 1376 нафар репродуктив ёшдаги аёллар ҳамда “Она ва бола” йўлланмалари орқали 3 минг нафардан зиёд она-бола имтиёзли равишда соғломлаштирилди. 463 нафар эҳтиёжманд оилалар аёллари бепул саломатлигини тиклади. Ёш оилаларнинг 204 нафар ишлайдиган аъзоларига “Умид гулшани” санаторийсига имтиёзли йўлланма берилди.

Шунингдек, Касаба уюшмалари Федерациясининг Хотин-қизлар кенгаши, тармоқ ва ҳудудий бирлашмаларнинг Хотин-қизлар комиссиялари томонидан жамоа шартномалари ва келишувлари экспертизадан ўтказилиб, уларда ишловчи

аёлларнинг ижтимоий муҳофазасига қаратилган қўшимча имтиёз ва кафолатлар кўлами кенгайтирилишига эътибор қаратилди.

Хотин-қизлар комиссиялари томонидан йил давомида 168 та давлат ва нодавлат корхона (ташкилот)ларида, кичик бизнес ва хусусий тадбиркорлик йўналишида меҳнат қилаётган ҳамда касаначилик билан шуғулланаётган аёллар учун жамоа шартномаларида белгиланган имтиёзларнинг бажарилиши, меҳнат жамоаларида хотин-қизлар учун яратилган шароитлар аҳволи ўрганилди, кўрилган камчиликлар бўйича иш берувчи ва касаба уюшма органларига тавсиялар берилди.

Корхона, ташкилот ва муассасаларда имзоланган жамоа шартномалари ва келишувлари орқалииш берувчи ва касаба уюшмаси маблағларидан 3 451 та корхонада фарзандлари икки ёшдан уч ёшгача бўлган 7 070 нафар аёлларга 3 094,8 млн. сўмлик моддий ёрдам кўрсатилди. 890 та корхонада 2 416 нафар аёлларга ҳомиладорлик ва туғиш таътилларини узайтириш учун 1 147,9 млн. сўм маблағ сарфланди. Нодавлат мулк шаклидаги 1 405 та корхона ва ташкилотларда меҳнат қилаётган болали 6 240 нафар аёлларга ойлик маоши сақланган ҳолда иш вақти ҳафтасига 35 соатдан ошмайдиган қилиб белгиланди ва бу мақсадларга 1201,0 млн. сўм маблағ йўналтирилди.

**“Касаба уюшмалари – фахрийларга”** акцияси доирасида 9 май – Хотира ва қадрлаш куни байрами муносабати билан Иккинчи жаҳон уруши иштирокчиларининг ҳар бирига 300,0 минг сўмдан, жами 900 млн. сўм пул мукофоти берилди.

2 минг 950 нафар ёлғиз ва ижтимоий ҳимояталаб кексалар яшаётган хонадонлар 1 млрд. 500 млн. сўмлик электр-маиший техника жиҳозлари – кир ювиш машиналари, чангютгич ва микротўлқинли печь билан таъминланди.

Ҳар бир ҳудуддан 30 нафардан, жами 420 нафар кекса ва ногиронларга жами 328 млн. 860 минг сўмлик ногиронлик аравачаси, 300 нафар шундай шахсларга 40 млн. сўмлик эшитиш аппаратлари, тонометр, глюкометр каби ёрдамчи воситалар топширилди.

13 763 та корхонада 47 095 нафар кекса кишиларга озиқ-овқат маҳсулотлари, дори-дармонлар, уй-жойни таъмирлаш, коммунал хизматларга ҳақ тўлаш кўринишида ижтимоий ёрдам берилди. Бу мақсадлар учун касаба уюшмалари ва иш берувчилар маблағидан жами 8 млрд. 303 млн. 400 минг сўм сарфланди.

Жамоа шартномалари орқали жами 102 минг 460 нафар ортиқ пенсия ёшидаги инсонларни пенсияга чиқиши ҳамда юбилей саналари муносабати билан, моддий ва маънавий рағбатлантириш, ишламайдиган пенсионерларни илгари ўзлари меҳнат қилган корхона ва ташкилотлар орқали моддий қўллаб-қувватлаш ишларига иш берувчилар ва касаба уюшмалари томонидан жами36,4 млрд. сўм маблағ сарфланди.

Республикамизнинг барча ҳудудларидаги “Саховат” ва “Мурувват” уйларида “Наврўз”, “Хотира ва қадрлаш куни” ҳамда Мустақиллик байрамлари муносабати билан маданий тадбирлар ташкил этилиб, у ерда истиқомат қилаётган қариялар, ногирон ҳамда ёлғизлар ҳолидан хабар олинди ва касаба уюшмалари томонидан жами 105 млн. 700 минг сўмлик (кийим-кечак, кўрпа-ёстиқ жилдлари ва электр-маиший жиҳозлари) моддий қўллаб-қувватланди.

Санаторийларда “Уруш ва меҳнат фронти фахрийлари бўлимлари” ташкил этилди ва уларда 4 645 нафар уруш ва меҳнат фронти фахрийлари давлат бюджети томонидан, 66 нафари касаба уюшмалари ҳисобидан бепул саломатликларини тикладилар.

Шунингдек, ишловчи пенсионерлар, кексалар ва меҳнат фахрийларидан
10 минг 70 нафари тизимдаги санаторийларда бепул ва имтиёзли соғломлаштирилди. Бу мақсадлар учун касаба уюшмалари ва иш берувчилар маблағларидан 8 млрд. 315 млн. сўм сарфланди.

Санаторийлар атрофида жойлашган маҳаллаларда яшовчи 1 722 нафар ёши улуғ инсонлар ва нуронийларга, шунингдек санаторийларда кўп йиллар хизмат қилиб нафақага чиққан собиқ ходимларга ташхислаш, соғломлаштириш муолажаларини амбулатор шароитда ўтказиш бўйича 21,5 млн. сўмлик ишлар бажарилди.

Республиканинг барча ҳудудларидан жами 5 090 нафар кексаларнинг Тошкент, Самарқанд, Бухоро, Хива, Қўқон, Шахрисабз каби тарихий шаҳарларга саёҳатлари уюштирилди. Бу мақсадлар учун касаба уюшмаларидан 570,5 млн. сўм маблағ сарфланди.

Умумхалқ байрамлари муносабати билан 6 753 минг кексалар ва меҳнат фахрийларининг театр ва концертларга ташрифи ташкил этилди ва бу мақсадларга касаба уюшмалари томонидан 95,3 млн.сўм маблағ йўналтирилди.

Корхона, ташкилот ва муассасаларда бошланғич касаба уюшма ташкилотлари қошида “Фахрийлар кенгаши” ташкил этилиб, ҳозирда кексалик гаштини сураётган собиқ ходимлар ҳолидан хабар олиш, уларни зарур озиқ-овқат маҳсулотлари ва дори-дармонлар билан таъминлаш ҳамда уларнинг бой ҳаётий тажрибаларидан фойдаланиш ишлари амалга оширилди.

Касаба уюшмаларининг “Ишонч телефон”лари орқали 150 нафардан ортиқ кекса ёшдаги фуқароларга бепул ҳуқуқий маслаҳатлар берилди.

Корхона, ташкилот ва муассасаларда уруш ва меҳнат фахрийлари иштирокида “Жасорат, бурч, матонат”, “Эъзоз”, “Авлодлар учрашуви”, “Эҳтиром”, “Фахрийлар – фахримиз”,“Кексаларини эъзозлаган юрт” мавзуларида маданий-маърифий тадбирлар, давра суҳбатлари ва учрашувлар, шунингдек, фахрийлар ўртасида спортнинг шахмат, шашка, стол тенниси турлари бўйича мусобақалар ҳамда ёшлар ўртасида Хотира турнирлари ташкил этилди.

**“Касаба уюшмалари – ҳарбийларга”** акцияси доирасида Ватан ҳимоячилари куни муносабати билан Қорақалпоғистон Республикаси, вилоятлар ва Тошкент шаҳридаги ҳарбий қисмларда “Касаба уюшмалари – ҳарбий қисмда” мавзусида маданий-маърифий тадбир ташкил этилиб, уларга касаба уюшмаларининг 14,2 млн. сўмлик совғалари топширилди. Шунингдек, 160 нафар илғор ҳарбийлар 14 млн. сўмлик совғалар билан рағбатлантирилди.

Қуролли Кучлар миқёсида ўтказилган “Энг яхши мутахассис” танловининг “Энг илғор сержант”, “Энг илғор гуруҳ командири”, “Энг илғор взвод командири” номинацияси ғолибларига Федерация Кенгаши томонидан 10 млн. 130 минг сўмлик 5 дона “Notebook” олиб берилди.

Ватан ҳимоячилари куни, Хотира ва қадрлаш куни, Мустақиллик байрамлари муносабати билан Мудофаа, Ички ишлар, Фавқулодда вазиятлар вазирликлари ва Миллий хавфсизлик хизмати тизимидаги Ўзбекистон Республикаси мустақиллигини ҳимоя қилишда хизмат бурчини бажариш вақтида вафот этган ҳарбийлар оилаларига 110 млн 400 минг сўмлик манзилли моддий ёрдам кўрсатилди. Уларнинг 201 нафар фарзандларига 13 млн. 316 минг сўмлик Янги йил совғалари берилди**.**

Тошкент олий умумқўшин қўмондонлик билим юртига 1 млн. 483 минг сўмлик қимматбаҳо совға, 10 нафар ҳарбий хизматчилар ва билим юрти ходимларига 1 млн. 200 минг сўмлик совғалар топширилди.

Тошкент тиббиёт академияси ҳузуридаги Ҳарбий-тиббиёт факультети ташкил этилганлигининг уч йиллигига бағишлаб ўтказилган тадбирда ушбу факультетда самарали меҳнат қилган 10 нафар профессор ва ўқитувчиларга 3 млн. 55 минг сўмлик эсдалик совғалари берилди.

Тошкент шаҳар Мудофаа ишлари бошқармаси йиғин пунктида ёшларни муддатли ҳарбий хизматга кузатиш тадбирида 82 нафар муддатли ҳарбий хизматга кетаётган ёшларга 4 млн. сўмлик, Чирчиқ олий танк қўмондонлик муҳандислик ва Тошкент олий умумқўшин қўмондонлик билим юртларида навбатдаги битирувчиларга Дипломларни тантанали топшириш тадбирида билим юртини имтиёзли тамомлаган 10 нафар битирувчиларига 1 млн. 140 минг сўмлик совғалар берилди.

*Ўзбекистон КУФК Раёсатининг*

 *2016 йил 8 февралдаги 2-07 “с” -сонли*

 *қарорига 2-илова*

**Касаба уюшмаларининг акциялар доирасида 2016 йилда белгиланган тадбирлари**

1. **“Касаба уюшмалари – болаларга” акцияси доирасида:**

ёз мавсумида 290 минг нафар болаларни касаба уюшмалари, ҳомийлар, ҳокимликлар маблағлари ҳисобидан имтиёзли соғломлаштиришни ташкил этиш;

бунда болалар қизиқишларига қараб турли йўналишдаги оромгоҳларни ташкил этиш, 4 минг нафар Оролбўйи ҳудуди, 700 нафар Сурхондарё вилоятининг Сариосиё ва Узун туманлари болаларини, 2 минг нафар “Меҳрибонлик” уйлари ва мактаб-интернатлари тарбияланувчиларини, 500 нафар иқтидорли болаларни, шунингдек 40 минг нафар эҳтиёжманд оила фарзандларини бепул соғломлаштириш;

 Манзилли дастурга асосан Сурхондарё вилоятида янги “Амударё соҳили” болалар соғломлаштириш оромгоҳини қуриш, Андижон вилоятидаги “Боғишамол”, Сурхондарё вилоятидаги “Бешбулоқ Сурхон Шеробод”, Хоразм вилоятидаги “Автомобилчи” болалар соғломлаштириш оромгоҳларини реконструкция қилиш ва капитал таъмирлаш ишларини амалга ошириш;

“Халқаро болаларни ҳимоя қилиш куни” муносабати билан кам таъминланган оила фарзандлари ҳамда таълимда юқори натижаларни қўлга киритган 7 минг нафар болаларнинг музейлар, цирк, ботаника, ҳайвонот ва бошқа маданият боғларига, 560 нафарининг тарихий шаҳарларга ташрифини уюштириш;

 корхона, ташкилотлар балансида бўлган, шунингдек туманлардаги маданият ва аҳоли дам олиш марказларида фаолият юритаётган болалар бадиий жамоалари ўртасида “Истиқлол ғунчалари” санъат фестивалини ўтказиш;

 ҳар бир ҳудудда биттадан, жами 14 та махсус ёрдамчи мактаб-интернатларига ҳомийлик ёрдами кўрсатиш;

 Билимлар кунига бағишлаб, илк бора мактабга борадиган ўқувчилар учун “Тозалик, озодалик – саломатлик гарови” тадбирини ташкил этиш ва республиканинг чекка туманларидаги мактабларнинг 12 минг нафар 1-синф ўқувчиларига эсдалик совғалари (санитар-гигиеник ашёлар мажмуаси) топшириш;

 эҳтиёжманд оилалар фарзандларига, мустақиллик йилларида хизмат вазифасини бажариш вақтида ҳалок бўлган ҳарбийлар фарзандларига, “Меҳрибонлик” уйлари, махсус ёрдамчи мактаб-интернатлари тарбияланувчиларига Янги йил арча байрами совғаларини олиб бериш;

жамоа шартномаларига киритиш орқали боқувчисини йўқотган ва кам таъминланган оилаларнинг 50 минг нафар фарзандлари учун ўқув қуроллари, дарсликлар харид қилиш харажатларини қисман қоплаш;

санаторийларда болалар учун алоҳида ўйин хоналари ташкил этиш;

мутасадди ташкилотлар билан ҳамкорликда ногирон болалар ўртасида “Мафтункор ранглар жилоси” кўрик-танловини, “Футболимиз келажаги”, “Маҳалламиз пахлавонлари”, “Ёш қутқарувчи” мусобақаларини, “Баркамол

авлод”, “Умид нихоллари” спорт ўйинларини ҳамда ногирон болалар ўртасида паралимпия ўйинларини ўтказиш ишлари амалга оширилади.

 **2. “Касаба уюшмалари – хотин-қизларга” акцияси доирасида:**

Халқаро Хотин-қизлар куни байрами муносабати билан ҳар бир меҳнат жамоасида аёлларни шарафлаш тадбирларини ўтказиш, фаол аёлларни рағбатлантириш, меҳнат фахрийларини йўқлаш, эҳтиёжманд аёлларни моддий-қўллаб-қувватлаш;

жамоа шартномаларига киритиш орқали фарзандлари икки ёшдан уч ёшгача бўлган 20 минг нафар аёлларга иш берувчи ва касаба уюшмаси томонидан моддий ёрдам кўрсатиш, 10 минг нафар аёлларнинг ҳомиладорлик ва туғиш таътиллари кунини узайтириш, нодавлат мулк шаклидаги корхона ва ташкилотларда меҳнат қилаётган 10 минг нафар болали аёлларга ойлик маоши сақланган ҳолда иш вақтини ҳафтасига 35 соатдан ошмайдиган қилиб белгилаш;

Мустақиллик байрами арафасида республиканинголис ва чекка қишлоқ ҳудудларида яшаётган 3 мингнафар эҳтиёжманд оилалар аёлларини электр маиший техника жиҳозлари бериш йўли билан рағбатлантириш;

республиканинголис ва чекка қишлоқ туманларида яшаётган эҳтиёжманд оилалар аёлларидан 560 нафарининг республиканинг тарихий шаҳарларига саёҳатларини ташкил этиш;

санаторийларда “Она ва бола” бўлимлари ташкил этиш ва замонавий услубда жихозлаш;

касаба уюшмалари тизимидаги сиҳатгоҳларда 400 нафар эҳтиёжманд оилалар аёлларини, “Умид Гулшани” санаторийсида 200 нафар фарзанд кўрмаган ёш оилаларнинг ишлайдиган аъзоларини бепул соғломлаштириш ишлари режалаштирилган.

1. **“Касаба уюшмалари – фахрийларга” акцияси доирасида:**

 Хотира ва қадрлаш куни байрами муносабати билан Иккинчи жаҳон уруши қатнашчиларининг барчасига манзилли моддий ёрдам кўрсатиш;

 2500 нафар ёлғиз кексалар, пенсионерлар ва ногиронларнинг кундалик эҳтиёжларини қондириш мақсадида касаба уюшмаларининг ижтимоий кўмак чораларини кўриш;

 ҳар бир ҳудудда биттадан жами 14 та “Саховат” кексалар ва ногиронлар учун интернат уйларига ҳомийлик ёрдами кўрсатиш.

уруш ва меҳнат фронти қатнашчиларининг касаба уюшмалари тизимидаги санаторийларда белгиланган тартибда соғломлаштирилишларини ташкил этишда ҳамкорлик қилиш;

меҳнат жамоаларида уруш ва меҳнат фахрийлари иштирокида ёш авлоднинг маънавий ва аҳлоқий тарбиясига кўмаклашиш, уларда миллий ғурур ва ўзини англаш ҳиссини шакллантириш мақсадида “Сиз доим эъзоздасиз”, “Қариси бор уйнинг париси бор” мавзуларида маънавий-маърифий тадбирлар, давра суҳбатлари ва учрашувлар ташкил этиш;

корхона, ташкилот ва муассасалардаги “Фахрийлар кенгаши”нинг фаолиятини кучайтириш, байрамлар муносабати билан меҳнат фахрийларининг уйларига бориб ҳолидан хабар олиш, фахрийларни жамоадаги тадбирларга таклиф этиш, уларнинг тажрибаларидан фойдаланиш;

ҳар бир ҳудуддан 20 нафардан жами 280 нафар кексаларни, уруш ва меҳнат фахрийларини республикамизнинг тарихий шаҳарларига саёҳатини ташкил этиш;

байрамлар арафасида 300 нафар кекса фахрийларнинг театр, концерт ва бошка маданий тадбирларга ташрифини ташкил этиш;

корхона, ташкилот ва муассасаларда меҳнат фахрийлари ўртасида спортнинг шахмат, шашка, дартс, армстерлинг турлари бўйича мусобақалар ўтказиш ишлари амалга оширилади.

**4. “Касаба уюшмалари – талабаларга”** акциясини **“Касаба уюшмалари – ёшларга”** деб номлаш ва **акция доирасида:**

 Олий ва ўрта маҳсус ўқув юртларида, академик лицейларда таҳсил олаётган 300 нафар эҳтиёжманд, иқтидорли талаба қизларни қўллаб-қувватлаш мақсадида касаба уюшмаларининг стипендиясини жорий этиш;

 ҳар бир ҳудуддан 10 нафардан, жами 140 нафар кўзи ожиз талаба-ўқувчиларни махсус аппаратлар, плеерлар ва ўқув қуроллари билан таъминлаш;

жамоа шартномалари орқали иш берувчилар томонидан Олий ўқув юртларида таҳсил олаётган иқтидорли, кам таъминланган ва чин етим талабаларга контракт пулларини тўлаш;

2 минг ёш оилага уй-жой қуриш ва мамлакатимизда ишлаб чиқарилган, узоқ муддат фойдаланиладиган товарларни харид қилиш учун фоизсиз cсуда ажратиш;

касб-ҳунар коллежлари битирувчиларини бандлигини таъминлаш борасида мутассадди ташкилотлар билан ҳамкорлик қилиш;

корхона, ташкилотларда ишловчи ёшлар орасида соғлом турмуш тарзини тарғиб этувчи, жиноятчилик, безорилик, ичкилик ва гиёҳвандликни олдини олишга қаратилган маънавий - маърифий ва ҳуқуқий мавзуларда тадбирлар ташкил этиш;

республикадаги барча ўрта-махсус, касб-ҳунар таълими муассасалари ўқувчилари ўртасида “Меҳнат ҳуқуқи билимдони” танловини ўтказиш;

касаба уюшмалари маблағлари ҳисобидан ҳар бир туман (шаҳар)да хизмат кўрсатиш ва сервис шохобчаларини ташкил этиш орқали коллеж битирувчилари учун 25 тадан янги иш ўринларини ташкил этиш;

“Йилнинг энг фаол ёш мутахассиси” танловини ўтказиш ҳамда “Ёш мутахассислар” IV республика Форумини ташкил этиш каби тадбирлар белгиланган.

**5. “Касаба уюшмалари – ҳарбийларга” акцияси доирасида:**

Ватан ҳимоячилари куни байрами арафасида ҳарбий қисмларда аскарларга ва ҳарбий хизматчиларга яратилган шарт-шароитлар билан танишиш, маданий-маърифий тадбирлар ташкил этиш;

 14 та ҳарбий қисмларга касаба уюшмалари совғасини тақдим этишни ташкил этиш;

ҳар бир ҳудуддан 10 нафардан жами 140 нафар ҳарбий аёлларни рағбатлантириш;

Ўзбекистон Республикаси мустақиллигини ҳимоя қилишда ўз жонини фидо қилган ҳарбий хизматчиларнинг оила аъзоларига манзилли ёрдам кўрсатиш;

“Биз сизга ишонамиз ва фахрланамиз” мавзусида “Ishonch” ва “Ishonch-Доверие” газеталари ходимларининг ҳарбий қисмда учрашувини ташкил этиш;

ҳарбий хизматда узоқ йиллар ишлаган кекса фахрийларни совғалар билан тақдирлаш;

пенсияга чиққан ҳарбийларнинг ишга жойлашишларига кўмаклашиш;

санаторийлар жойлашган маҳаллаларда яшовчи ҳарбийларни санаторийларда тиббий кўрикдан ўтишларини ташкил этиш;

ҳарбийларни ижтимоий-иқтисодий ҳимоя қилиш;

мустақиллик йилларида хизмат вазифасини бажариш вақтида ҳалок бўлган ҳарбийлар фарзандларини болалар соғломлаштириш оромгоҳларида соғломлаштириш ҳамда олий ва ўрта махсус ўқув юртларида, академик лицейларда ўқиётганларини “Касаба уюшмалари стипендияси”га тавсия этиш тадбирлари режалаштирилган.

Мудофаа вазирлиги ҳузуридаги Жамоатчилик Кенгаши фаолиятида иштирок этиш:

ҳарбий хизматчилар ўртасида ўтказилган “Энг илғор мутахассис” республика танловининг “Энг илғор сержант”, “Энг илғор гуруҳ командири”, “Энг илғор взвод командири”, “Энг илғор батальон командири” номинациялари бўйича ғолибликни қўлга киритган 5 нафар ҳарбий хизматчиларни Федерация Кенгашининг қимматбаҳо совғаси билан тақдирлаш;

Тошкент Олий умумқўшин қўмондонлик билим юртига ҳомийлик ёрдами кўрсатиш;

Мудофаа вазирлиги ҳузуридаги Жамоатчилик кенгаши аъзоси сифатида ҳудудлардаги ҳарбий қисмларда аскарларга яратилган шароитлар билан танишиш, уларни моддий ва маънавий қўллаб-қувватлаш ишларида иштирок этиш.